
РЕШЕНИЕ
№ РН-244-24-13

Днес, 09.05.2024 г., Комисията за противодействие на корупцията /КПК/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
  
У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК) и е образувана въз основа на Решение за извършване на проверка № КИ-139 от 03.04.2024 г. по сигнал с вх. № С-244/25.03.2024 г. на Комисията за противодействие на корупцията (КПК, Комисията).
Проверката е образувана по отношение на Виолета Лорер, в качеството й на заместник-министър на финансите в служебното правителство в периода от 12.05.2021 г. до 23.09.2021 г. и началник на кабинета на вицепремиера по еврофондовете и финансов министър в периода от 17.12.2021 г. до 02.08.2022 г. 
По същество със сигнала се иска извършване на проверка, за това че от 2013 г. до момента на подаване на сигнала Виолета Лорер е заемала различни ръководни постове в държавни институции, като в същото време е имала и участия в търговски дружества. Сочи се, че в периода от 19.11.2012 г. до 25.01.2022 г. е била съдружник и управител на дружеството „********“ ЕООД, което от своя страна е държало дялове в „********“ ООД.
Към сигнала не са приложени доказателства.
С писмо с вх. № КПК-6871-1/18.04.2024 г. на КПК от ръководителя на Главния инспекторат на Министерски съвет на Република България са изискани и получени следните доказателства: Заповед № КВ-261/12.05.2021 г. на министър-председателя на Република България, декларация по чл. 35, ал. 1, т. 1 от ЗПКОНПИ (отм.) с вх.№ 02-12-4/27.05.2021 г. и декларация за обстоятелствата по чл. 19, ал. 7 от Закона за администрацията (ЗА) с вх. № 02-12-4/27.05.2021 г. на Виолета Лорер, подадени в качеството й на заместник-министър, Заповед № КВ-643/21.09.2021 г. на министър-председателя на Република България, Трудов договор № Н-1578/16.12.2021 г., декларация по чл. 35, ал. 1, т. 1 от ЗПКОНПИ с вх. № 02-12-1/14.01.2022 г., декларация по чл. 107а, ал. 1, 2 и 3 от Кодекса на труда с вх. № 02-12-1/14.01.2022 г, декларация по чл. 35, ал. 1, т. 3 от ЗПКОНПИ с вх. № 02-12-1/15.02.2022 г. на Виолета Лорер, подадени в качеството й на началник на политическия кабинет на заместник-министър председателя по еврофондовете и министър на финансите и Заповед № Н-762/02.08.2022 г. на заместник министър-председателя по еврофондовете и министър на финансите.
Комисията служебно е извършила справки в Национална база данни „Население“ (НБД „Население“) и Търговския регистър и регистъра на юридическите лица с нестопанска цел (ТРРЮЛНЦ).

В хода на проверката по сигнала Комисията установи следното от фактическа страна:

	Сигналът е подаден от лице, с посочени имена, адрес и е подписан.
	Виолета Лорер заема длъжността „заместник-министър на финансите“ по силата на Заповед № КВ-261/12.05.2021 г. на Министър - председателя на Република България, издадена на основание чл. 108, ал. 2 от Конституцията на Република България, чл. 19а, ал. 1 и чл. 23, ал. 6 от Закона за администрацията, считано от 12.05.2021 г.
	На 13.05.2021 г. Виолета Лорер, в качеството си на заместник-министър е подала декларация чл. 35, ал. 1, т. 1 от ЗПКОНПИ (отм.), в която е декларирала че не заема друга длъжност, която съгласно Конституцията или закон е несъвместима със заеманата висша публична длъжност, както и че не извършва дейност несъвместима със заеманата длъжност.
	На 13.05.2021 г. е подала и декларация за обстоятелствата по чл. 19, ал. 7 от ЗА, за това, че не са налични обстоятелствата за несъвместимост със заеманата длъжност.
	Със Заповед № КВ-643/21.09.2021 г. на Министър-председателя на Република България, издадена на основание чл. 108, ал. 2 от Конституцията на Република България, чл. 19а, ал. 2 и чл. 23, ал. 6 от Закона за администрацията Виолета Лорер е освободена от длъжност заместник-министър на финансите, считано от 23.09.2021 г.
	С Трудов договор № Н-1578/16.12.2021 г., сключен на основание чл. 28, ал. 5 от ЗА, във вр. с чл. 68 от КТ и чл. 3, т. 2 от Постановление № 67 на Министерски съвет от 2010 г., сключен със заместник министър-председателя по европейските фондове и министър на финансите Виолета Лорер заема длъжността „началник на политическия кабинет на заместник министър-председателя по европейските фондове и министър на финансите“, считано от 17.12.2021 г.
	На 14.01.2022 г. Виолета Лорер, в качеството си на началник на политическия кабинет на заместник министър-председателя по европейските фондове и министър на финансите е подала декларация по чл. 35, ал. 1, т. 1 от ЗПКОНПИ (отм.), в която е декларирала, че не заема друга длъжност, която съгласно Конституцията или закон е несъвместима със заеманата висша публична длъжност, както и че извършва дейност несъвместима със заеманата длъжност: управител на „********“ ЕООД и са предприети действия за заличаване.
	На 14.01.2022 г. е подала и декларация за обстоятелствата по чл. 107а, ал. 1, 2 и 3 от КТ, в която е декларирала, че са налични обстоятелства несъвместими със заеманата от нея длъжност, свързани с това, че е управител на „********“ ЕООД и са предприети действия за заличаване.
	На 15.02.2022 г. Виолета Лорер е подала декларация по чл. 35, ал. 1, т. 3 от ЗПКОНПИ (отм.), в която е декларирала настъпила промяна в обстоятелствата по чл. 35, ал. 1, т. 1 от ЗПКОНПИ (отм.), свързана със заличаването й като управител на дружеството „********“ ЕООД, считано от 25.01.2022 г.
	Със Заповед № Н-762/02.08.2022 г. на заместник министър-председателя по еврофондовете и министър на финансите, на основание чл. 28, ал. 6 от ЗА Виолета Лорер е освободена от заеманата длъжност „началник на политическия кабинет на заместник министър-председателя по европейските фондове и министър на финансите“, считано от същата дата.
	От извършената справка в ТРРЮЛНЦ по отношение на дружеството „********“ ООД с ЕИК ******** е установено, че същото е заличено в търговския регистър на 02.10.2020 г.
	Дружеството „********“ ЕООД с ЕИК ******** е с управител и едноличен собственик на капитала М. А. К. Виолета Лорер е управител „********“ ЕООД от 03.12.2021 г. и заличена, като такъв на 25.01.2022 г.
	Не се установява участието на Виолета Лорер в други търговски дружества в периода от 12.05.2021 г. до 02.08.2022 г.
	
При така изяснената фактическа обстановка Комисията установи следното от правна страна:

Съгласно разпоредбата на чл. 13, ал. 1, т. 8 от ЗПК (обн. ДВ. бр. 84 от 06.10.2023 г.), Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост – сезира органа по избора или назначаването им за предприемане на съответните действия.
В хода на настоящата проверка се установи, че Виолета Лорер, в качеството си на „заместник-министър на финансите“ в периода от 12.05.2021 г. до 23.09.2021 г. е лице, заемащо висша публична длъжност по смисъла на чл. 6, ал. 1, т. 3 от ЗПКОНПИ (отм.). В качеството си на началник на политическия кабинет на заместник министър-председателя по европейските фондове и министър на финансите от 17.12.2021 г. до 02.08.2022 г. Виолета Лорер е лице, заемащо висша публична длъжност по смисъла на чл. 6, ал. 1, т. 30 от ЗПКОНПИ (отм.) и компетентна да се произнесе относно наличието или липсата на несъвместимост във връзка с подадения сигнал е Комисията за противодействие на корупцията.
	Според разпоредбата на чл. 13, ал. 1, т. 5 от ЗПКОНПИ /отм./, Комисията извършва проверка на сигнали във връзка с декларациите за несъвместимост на лицата, заемащи висши публични длъжности и сезира органа по избора или назначаването за предприемане на съответните действия, а съгласно разпоредбата на чл. 13, ал. 1, т. 8 от Закона за противодействие на корупцията, Комисията проверява сигнали във връзка с декларациите за несъвместимост на лицата, заемащи публични длъжности, и при установена несъвместимост сезира органа по избора или назначаването за предприемане на съответните действия.
	Несъвместимостта съставлява предвидени в закона пречки за съвместяване на съответната публична длъжност и заемането на друга длъжност или извършването на дейност, която съгласно Конституцията или закон е несъвместима с положението на лице, заемащо висша публична длъжност, съгласно § 1, т. 7 от ДР на ЗПКОНПИ /отм./. 
Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес.
ЗПКОНПИ (отм.) не посочва самостоятелни основания за несъвместимост на изчерпателно изброените в чл. 6, ал. 1 от ЗПКОНПИ (отм.) длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост.
Предвид основните характеристики на несъвместимостта като институт на правото, настоящата проверка изисква извършване на индивидуална и диференцирана преценка на предпоставките за несъвместимост, относими към конкретния случай. Нарушение може да се установи само и доколкото съответните относими факти съвпадат с хипотезата на съдържащите се в специалния закон норми. Затова при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост.
Според разпоредбата на чл. 36, ал. 1 от ЗПКОНПИ(отм.), при заемането на висша публична длъжност, за която с Конституцията или със закон са установени несъвместимости, лицето, заемащо висша публична длъжност, подава пред органа по избора или назначаването декларация за несъвместимост в едномесечен срок от заемането на длъжността. Съгласно ал. 3 на същата разпоредба, когато лицето е декларирало наличие на несъвместимост, то е длъжно в едномесечен срок от подаване на декларацията да предприеме необходимите действия за отстраняване на несъвместимостта и да представи доказателства за това пред органа по избора или назначаването. 
По отношение на Виолета Лорер в качеството й на заместник-министър на финансите важи ограничението, въведено с разпоредбата на чл. 19, ал. 7 от Закона за администрацията. Съгласно текста й заместник-министрите не могат да:
1. заемат друга държавна длъжност;
2. упражняват търговска дейност или да са управители, търговски пълномощници, търговски представители, прокуристи, търговски посредници, ликвидатори или синдици;
3. са членове на орган на управление или контрол на юридическо лице с нестопанска цел, търговско дружество или кооперация;
4. упражняват свободна професия, с изключение на научна или преподавателска дейност или упражняване на авторски и сродни права;
5. бъдат ръководители на предизборен щаб на партия, коалиция от партии или инициативен комитет.
	Като заместник-министър на финансите, назначена в служебно правителство от 12.05.2021 г. и в това й качество лице, заемало висша публична длъжност по смисъла на чл. 6, ал. 1, т. 3 от ЗПКОНПИ (отм.), Виолета Лорер е декларирала в подадената от нея на 13.05.2021 г. декларация по чл. 35, ал. 1, т. 1 от ЗПКОНПИ (отм.), че не заема друга държавна длъжност, която съгласно Конституцията или закон е несъвместима със заеманата висша публична длъжност и че не извършва дейност несъвместима със заеманата длъжност.
	В декларацията по чл. 19, ал. 7 от Закона за администрацията Лорер е декларирала, че не са налични обстоятелства несъвместими със заеманата от нея длъжност.
По отношение на Виолета Лорер в качеството й на началник на политическия кабинет на заместник министър-председателя по европейските фондове и министър на финансите важи ограничението, въведено с разпоредбата на чл. 107а от Кодекса на труда. Съгласно текста на чл. 107а, ал. 1 от КТ, не може да бъде сключван трудов договор за работа в държавната администрация с лице, което:
1. би се оказало в йерархическа връзка на ръководство и контрол със съпруг или съпруга, с лице, което е във фактическо съжителство, с роднина по права линия без ограничения, по съребрена линия до четвърта степен включително или по сватовство до четвърта степен включително;
2. е едноличен търговец, неограничено отговорен съдружник в търговско дружество, управител, търговски пълномощник, търговски представител, прокурист, търговски посредник, ликвидатор или синдикт, член на орган на управление или контрол на търговски дружество или кооперация;
3. е народен представител; 
4. е съветник в общински съвет – само за съответната общинска администрация;
5. заема ръководна или контролна длъжност на национално равнище в политическа партия; тази забрана не се отнася за членовете на политически кабинети, съветниците и експертите към тях. 
	Като началник на политическия кабинет на заместник министър-председателя по европейските фондове и министър на финансите от 16.12.2021 г. и в това й качество лице, заемащо висша публична длъжност по смисъла на чл. 6, ал. 1, т. 30 от ЗПКОНПИ (отм.), Виолета Лорер е декларирала в подадените от нея на 14.01.2023 г. декларация по чл. 35, ал. 1, т. 1 от ЗПКОНПИ (отм.) и декларация по чл. 107а, ал. 1, 2 и 3 от КТ, в които е декларирала, че са налични обстоятелства несъвместими със заеманата от нея длъжност, свързани с това, че е управител на „********“ ЕООД и са предприети действия за заличаване като управител на дружеството.
	В хода на проверката е установено, че Виолета Лорер е управител на дружеството „********“ ЕООД от 03.12.2021 г. и заличена, като такъв на 25.01.2022 г. Не се установява участието на Виолета Лорер в други търговски дружества в периода от 12.05.2021 г. до 02.08.2022 г.
Предвид изложеното следва, че така установените в хода на проверката обстоятелства по отношение на Виолета Лорер в качеството й на заместник-министър на финансите в периода от 12.05.2021 г. до 23.09.2021 г. не противоречат на разпоредбата на чл. 19, ал. 7, т. 2 и т. 3 от Закона за администрацията, с оглед на това, че в посочения период Виолета Антониева Лорер не е била управител на „********“ ЕООД, както и член на орган на управление или контрол на юридическо лице с нестопанска цел, търговско дружество или кооперация, съответно и не водят до възникването на несъвместимост за лицето, като заемащо висша публична по смисъла на чл. 6, ал. 1, т. 3 от ЗПКОНПИ (отм.).
Като началник на политическия кабинет на заместник министър-председателя по европейските фондове и министър на финансите в периода от 17.12.2021 г. до 02.08.2022 г. Виолета Лорер е изпълнила задължението си произтичащо от разпоредбата на чл. 36, ал. 1, ал. 3 от ЗПКОНПИ(отм.), като на 14.01.2023 г. е декларирала наличие на несъвместимост, предвидена в чл. 107а, ал. 1, т. 2 от КТ, свързана с участието й, като управител на „********“ ЕООД. В законоустановения едномесечен срок, от подаване на декларацията Лорер е предприела необходимите действия за отстраняване на несъвместимостта, като на 25.01.2022 г. е прекратила участието си като управител на дружеството „********“ ЕООД, за което е подала декларация по чл. 35, ал. 1, т. 3 от ЗПКОНПИ (отм.) пред органа по назначаване.
Горните обстоятелства налагат извода за липса на несъвместимост при заемане на длъжността „началник на политическия кабинет на заместник министър-председателя по европейските фондове и министър на финансите“ от страна на Виолета Лорер, в качеството й на лице, заемащо висша публична длъжност по смисъла на чл. 6, ал. 1, т. 30 от ЗПКОНПИ (отм.) в периода от 17.12.2021 г. до 02.08.2022 г.
Във връзка с гореизложеното, на основание чл. 13, ал. 1, т. т. 8 от ЗПК във вр. с § 7, ал. 2 от ПЗР на ЗПК, Комисията за противодействие на корупцията,

РЕШИ:

НЕ УСТАНОВЯВА НЕСЪВМЕСТИМОСТ по отношение на Виолета Лорер с ЕГН ********, при заемане на длъжността „заместник-министър на финансите“ в периода от 12.05.2021 г. до 23.09.2021 г. и лице, заемащо висша публична длъжност по смисъла на чл. 6, ал. 1, т. 3 от ЗПКОНПИ (отм.).


НЕ УСТАНОВЯВА НЕСЪВМЕСТИМОСТ по отношение на Виолета Лорер с ЕГН ********, при заемане на длъжността „началник на политическия кабинет на заместник министър-председателя по европейските фондове и министър на финансите“ в периода от 17.12.2021 г. до 02.08.2022 г. и лице, заемащо висша публична длъжност по смисъла на чл. 6, ал. 1, т. 30 от ЗПКОНПИ (отм.), във връзка с участието й като управител в търговското дружество „********“ ЕООД.




КОМИСИЯ:


                    ЗАМЕСТНИК-ПРЕДСЕДАТЕЛ:………………….../АНТОН СЛАВЧЕВ/

                     ЧЛЕН:……………………………………….../АНТОАНЕТА ЦОНКОВА/

         ЧЛЕН:…………………...……………....……………./ПЛАМЕН ЙОЦОВ/

                     ЧЛЕН:…………………………………..................../СИЛВИЯ КЪДРЕВА/








